- Han er fortsat i koma. Hans tilstand er kritisk, han ligger på intensiv og skal igennem en del operationer. Det fortæller politikommissær Michael Karstenskov fra Nordjyllands politi om den 62-årige cyklist, der mandag blev påkørt i Frederikshavn. Politiet fik 17.57 en anmeldelse om en ulykke på Flade Kirkevej. Her kom den 62-årige mand cyklende ad Flade Kirkevej, da han pludselig svingede ud på vejen og blev ramt af en bagvedkørende bil. Bilen kom kørende med 60-70 kilometer i timen. - Vi er stadig i gang med at undersøge de faktuelle omstændigheder og afventer bilinspektørens rapport, siger politikommissæren. Cyklisten blev alvorligt kvæstet, og blev fløjet med helikopter til Aalborg Universitetshospital. - Vi håber på, at han hurtigst muligt kommer ud af den tilstand, han er i. Så må vi se, hvornår det bliver muligt at afhøre ham, siger Michael Karstenskov.

Referat:
Den 62-årige mand, som blev påkørt mandag i Frederikshavn, er fortsat i koma.